בת 13 התלוננה כי נאנסה בידי ארבעה נערים בבית ספרה - משפט ופלילים
ניידת משטרה. אילוסטרציהצילום: גיל אליהו
בת 13 מהדרום התלוננה אתמול (שישי) כי נאנסה בידי ארבעה נערים בבית ספרה. לפי גורם במשרד החינוך, הנערה סיפרה שנאנסה כמה פעמים במהלך ההפסקה, בשטח בית הספר. חשוד אחד נעצר היום בחשד למעורבות באונס, ומעצרו הוארך עד מחר. עורך דינו מסר כי הוא מכחיש כל קשר למעשים. שני צעירים נוספים עוכבו לחקירה. הסיפור נחשף הערב בחדשות 13.
הנערה סיפרה כי נאנסה במשך עשרה ימים בידי ארבעה תלמידים כבני 16, שצילמו את המעשים. על פי עדויות שפורסמו בחדשות 13, הארבעה לקחו אותה למקלט, כאשר שניים מהם אנסו אותה ושניים נשארו בחוץ כדי לוודא שאיש לא מגיע. במשטרה ציינו כי החקירה בראשיתה והם אינם יודעים לומר מה היה חלקו של כל אחד מהמעורבים לכאורה.
בחדשות 13 פורסמה גם הקלטה של אביה של הנערה, שבה הוא נשמע אומר: "הנערה הגיעה ביום שישי הביתה באחת וחצי. היא אמרה לי 'אבא אני רוצה לדבר איתך', 'אבא אנסו אותי בבית ספר'. אמרתי לה, 'מה קרה?'. היא סיפרה לי שבמשך עשרה ימים היו קושרים אותה במקלט ארבעה ילדים, שניים שומרים בחוץ, שניים בפנים, אחד אונס אותה, אחד מצלם, מתחלפים, השני אונס אותה, זה היה פעמיים ביום בבית ספר גם". לפי האב, הנערים איימו שירצחו את אחיה הקטן ויפיצו את הסרטונים אם בתו תספר שאנסו אותה.
קודם למעצרו, החשוד הגיע ביוזמתו לתחנת המשטרה וטען כי מקורבים לנערה התקשרו אליו ואיימו עליו. עורך דינו של החשוד שנעצר אמר היום ל"הארץ" כי "הוא לא מכיר אותה בכלל, הוא לא פגש אותה והוא לא היה במקום שבו טוענת הנערה שהאונס התרחש". הנערה נחקרה ביום שישי והיום על ידי חוקרת ילדים, ומחר היא צפויה לעבור בדיקה רפואית.
לברון ג'יימס: למרות חופש הביטוי, צריך להיזהר במה שמצייצים